b'\n_START_ARTICLE_\nTuomas Suokas\n_START_PARAGRAPH_\nTuomas Suokas (15. huhtikuuta 1849 \xe2\x80\x93 8. lokakuuta 1918) oli suomalainen talollinen ja kauppias Valkj\xc3\xa4rven pit\xc3\xa4j\xc3\xa4st\xc3\xa4. H\xc3\xa4n oli valtiop\xc3\xa4iv\xc3\xa4edustajana kolmilla valtiop\xc3\xa4ivill\xc3\xa4._NEWLINE_Tuomas Suokas harjoitti maatilallaan Valkj\xc3\xa4rven Jutikkalan kyl\xc3\xa4ss\xc3\xa4 maanviljelyst\xc3\xa4. Valtiolta ostamansa myllyn viereen h\xc3\xa4n rakennutti toisen vesivoimamyllyn ja sen yhteyteen sahalaitoksen h\xc3\xb6yl\xc3\xa4\xc3\xa4m\xc3\xb6ineen. Vuonna 1910 h\xc3\xa4n hankki ensimm\xc3\xa4isen h\xc3\xb6yl\xc3\xa4koneen Valkj\xc3\xa4rvelle. Samana vuonna h\xc3\xa4n osti s\xc3\xa4hk\xc3\xb6koneen, ja myllyll\xc3\xa4 paloikin tienoon ensimm\xc3\xa4inen s\xc3\xa4hk\xc3\xb6lamppu._NEWLINE_Valkj\xc3\xa4rvell\xc3\xa4 Suokas toimi pitk\xc3\xa4n aikaa kirkon is\xc3\xa4nn\xc3\xb6itsij\xc3\xa4n\xc3\xa4 ja rahastonhoitajana sek\xc3\xa4 kirkkoneuvoston j\xc3\xa4senen\xc3\xa4. H\xc3\xa4n toimi my\xc3\xb6s Valkj\xc3\xa4rven S\xc3\xa4\xc3\xa4st\xc3\xb6pankin is\xc3\xa4nnist\xc3\xb6ss\xc3\xa4 ja varapuheenjohtajana. H\xc3\xa4n oli perustamassa Valkj\xc3\xa4rven Maamiesseuraa vuonna 1900 toimien sen ensimm\xc3\xa4isen\xc3\xa4 rahastonhoitajana._NEWLINE_Tuomas Suokas oli vuoden 1897 valtiop\xc3\xa4ivill\xc3\xa4 talonpoikaiss\xc3\xa4\xc3\xa4dyn edustajana. Ensimm\xc3\xa4isten sortovuosien j\xc3\xa4lkeen h\xc3\xa4n istui my\xc3\xb6s vuosien 1904\xe2\x80\x931905 ja 1905\xe2\x80\x931906 valtiop\xc3\xa4ivill\xc3\xa4. H\xc3\xa4n oli yksi ns. kansalaisadressil\xc3\xa4hetyst\xc3\xb6\xc3\xb6n kuuluneista 28 miehest\xc3\xa4, jotka k\xc3\xa4viv\xc3\xa4t 12. maaliskuuta 1901 esitt\xc3\xa4m\xc3\xa4ss\xc3\xa4 senaatille 92\xc2\xa0889 nime\xc3\xa4 sis\xc3\xa4lt\xc3\xa4neen, kiihtyvien ven\xc3\xa4l\xc3\xa4istytt\xc3\xa4mistoimien aikaansaamaa huolestumista ilmaisevan adressin. Koska senaatti ei ottanut l\xc3\xa4hetyst\xc3\xb6\xc3\xa4 virallisesti vastaan, jakaantui l\xc3\xa4hetyst\xc3\xb6 pienempiin ryhmiin vieraillakseen yksitellen jokaisen senaattorin luona. Juhani Aho kirjoitti kertomuksessaan Kansalaisadressi 1901 Suokkaan, R\xc3\xa4is\xc3\xa4sen ja Puhakan k\xc3\xa4yneen senaattori Johnssonin luona ja t\xc3\xa4m\xc3\xa4n ottaneen heid\xc3\xa4t eritt\xc3\xa4in tylysti vastaan._NEWLINE_Tuomas Suokkaan lapsista Alma Suokkaan (my\xc3\xb6h. Joronen) toinen aviomies oli j\xc3\xa4\xc3\xa4k\xc3\xa4ri Anton N\xc3\xa4si. My\xc3\xb6s kansanedustaja Vilho Vallas (alk. Mykk\xc3\xa4nen) avioitui Suokkaan sukuun.'